Сезират европосланиците за дело в Спецсъда - stznews.bg
Сезират европосланиците за дело в Спецсъда
публикувано на 20.09.2012 г. | Категория: Политика
До няколко дни посланиците на страните от ЕС, акредитирани в България ще получат писмо, с което ще бъдат запознати с делото в Специализирания наказателен съд срещу ръководството на община Гълъбово, съобщиха днес в Стара Загора проф. Кръстьо Петков, председател на ОБТ-Български лейбъристи и народният представител от Коалиция за България и председател на ПП „Български социалдемократи” Георги Анастасов. Двамата са сред членовете-учредители на международен правозащитен комитет, който ще следи отблизо делото.
Кмет, заместник-кметове, секретар на общината и председателя на местния парламент са обвиняеми за създаване на организирана престъпна група.180 страници е обвинителният акт, който бе прочетен през миналата седмица по време на проточилото се три дни първо заседание.
По всички писани и неписани правила Сергей Станишев ще трябва да освободи председателския кабинет в БСП ако бъде избран на предстоящия конгрес за президент на ПЕС, коментира Петков. Според него избирането на Станишев лидер на европейските социалисти е повече от сигурно, то обаче щяло да създаде допълнително брожение в редиците на собствената му партия.
Петков и председателят на партия „Български социалдемократи” Георги Анастасов очакват заседание на конгреса на БСП до края на годината или най-късно в началото на следващата.
Двамата обявиха, че до два месеца ще стане известен форматът на т.нар. обединени социалдемократи, в който засега са включени 4 формации: ПД „Социалдемократи”, ПП „Български социалдемократи”, „Обединени социалдемократи” и ОБТ – Български лейбъристи. Това било категоричното изисквания на ръководството на Социалистическия интернационал. Анастасов отрече да се водят преговори за това с конкуретната формация на Йордан Нихризов, която спечели съдебния спор за абревиатурата БСДП.
Двамата политици се обявиха за вътрешни избори при съставяне листите на кандидатите за народни представители, в тях трябвало да участват всички представители на трудещите си. ”В момента имаме бюрократичен парламент, листите в повечето от случаите се редят от чиновниците в партийните централи.”, заяви проф. Петков. Лично той нямал намерение да се кандидатира за следващото Народно събрание.
Етикети: Кръстьо Петков, Георги Анастасов, Стара Загора, политика, БСП